ETGL versprei nou Ashok Leyland-trokke in AfrikaAshok Leyland-trokke word ook nou deur ETGL versprei. (Foto: www.ashokleyland.com) Ashok Leyland, die vlagskip van die Hinduja-groep en Indië se voorste handelsvoertuigvervaardiger, het ŉ verspreidingskontrak met ETG Logistics (ETGL) in Chennai, Indië, onderteken. In hierdie strategiese samewerkingskontrak sal ETGL Ashok Leyland-agentskappe in ses belangrike Suider-Afrikaanse lande vestig. ETGL is ETG se logistiek-, pakhuis- en verspreidingsbeen wat voertuie en werktuie in Suid-Afrika, Namibië, Zimbabwe, Lesotho, Swaziland, Botswana, Tanzanië, Zambië, Mosambiek en Kenia versprei. Hy het ook planne om sy voetspoor in onder meer Oos- en Suider-Afrika te vergroot. ETG is vandag ’n wêreldspeler in verskeie bedrywe, wat landbou-insette, logistiek, verspreiding, handelsware, energie, voedselverwerking en die optimering van verspreidingskettings insluit. Die groep het ’n voetspoor in 48 lande oor ses kontinente. “Ons fokus sterk op die opheffing van Afrika suid van die Sahara,” sê Rajeev Saxena, uitvoerende hoof van ETG, wat ook ŉ voedselnoodlenigingsprogram in Afrika dryf. Amandeep Singh, Ashok Leyland se hoof van internasionale bedrywighede, Rajeev Saxena, uitvoerende hoof van ETGL, en Pavan Nair, bedryfshoof van ETGL, het ŉ verspreidingskontrak onderteken. (Foto: Verskaf) Amandeep Singh, Ashok Leyland se hoof van internasionale bedrywighede, sê sy maatskappy het ambisieuse groeiplanne in Afrika. “Ons beproefde produkte is uiters geskik vir dié omgewing en die beste in sy klas as dit by totale koste van eienaarskap (TKE) kom. Ons het nou die regte produkportefeulje saamgestel wat beloof om uitstekende waarde aan klante te bied. “Die ETG-groep se uitgebreide voetspoor in hierdie gebied sal ons groeiplanne bevorder. Ons is reeds in die meeste Oos-Afrika‑ en Wes-Afrika-lande teenwoordig.” Saxena sê hy is baie opgewonde om dié vennootskap met Ashok Leyland aan te kondig. “Hierdie vennootskap sal instrumenteel wees om ’n reeks handelsvoertuigoplossings te bied om spesifieke vereistes van verskillende groepe klante in die gebied te hanteer.”